荅洪大醉后之作兼怀黄仲则
平林交柯复墙短，虚堂贮月不得满。停杯待月客入门，月色正落幽人樽。主人携壶客呼酒，倦仆已若寒鸱蹲。欢声满堂忽不乐，可惜长年付残烛。尊前花好只数枝，门外叶飘多覆屋。谪仙既死今再来，月魄暂掩非真亏。百年狂饮复兹夕，少别一刻无由回。人生快意如石火，别后相思泪空堕。壮心愁作四十人，不及红颜醉埋我。
主题：怀人
情感：思念